JOBO 13 SSO61SO - Bona, le wona mahlo a ka a bone taba - Bible Search
JOBO 12 JOBO 14
1Bona, le wona mahlo a ka a bone taba tseo kaofela, tsebe tsa ka di di utlwile, mme di di etse hloko. 2Seo le se tsebang ke a se tseba le nna, ha ke monyenyane ho lona.
3Empa nka rata ho bua le Ya matla wohle, nka lakatsa ho kena tsekong le Modimo; 4hobane lona, le balohi ba mashano, kaofela ha lona le dingaka tse se nang molemo. 5Hoja la na la kgutsa, ho bo ho tla thwe: le bohlale. 6Mamelang hle phetolo ya ka, molomong wa ka le utlwe ditaba tseo ke ikemelang ka tsona. 7Na le rata ho bua leshano bakeng sa Modimo na? Na le ka bua tse thetsang sebakeng sa wona na? 8Na le o emela feela na? Kapa le rata ho ipea babuelli ba Modimo na? 9Na le ka rata hore o le botsisise hohle na? Kapa le ka o thetsa jwalokaha ho thetswa batho na? 10Kannete, o tla le kgalemela, ha le ka ahlola ka tshobotsi sephiring sa lona. 11Boholo ba wona bo tla le tshosa, letsoso la wona le le tshware. 12Mantswe a eletsang a lona ke dithole feela. Qhobosheane tsa lona ke diqhobosheane tsa mobu.
13Kgutsang, le ntese ke bue; nke ke hlahelwe ke seo nka hlahelwang ke sona. 14Ke thusang, leha nka tshwara nama ya ka ka meno a ka, ka fuparela moya wa ka letsohong la ka? 15Bonang, o ka mpolaya, ha ho sa le kamoo nka tshepang kateng. Ke mpa ke rata ho hlahisa mekgwa ya ka pela wona; 16ke hona ho tla ba poloko ho nna; hobane moikaketsi a ke ke a itlhahisa pela wona. 17Elang hloko, le mamele polelo tsa ka, mme ditaba tsa ka di kene ditsebeng tsa lona. 18Bonang, ke hlomahantse taba ya ka, ke tseba hobane ke tla bewa ya lokileng. 19O kae ya ratang ho tsekisana le nna? Ha ho se jwalo nka kgutsa, ka shwa.
20Feela, o ntshitse ka ntho tse pedi, etlaba ke moo nke keng ka pata sefahleho sa ka pela hao. 21O honyetse letsoho la hao hole le nna, mme o se ke wa ntshosa ka letsoso la hao. 22O bitse, mme ke tla araba, kapa ho bue nna, mme wena o nkarabe.
23Makgopo a ka le dibe tsa ka di kae na? O ntsebise tshito ya ka le molato wa ka. 24O patelang sefahleho sa hao? O ntadimelang jwaloka eka ke sera ho wena? 25Na o rata ho roba lehlaku le fefolwang, leha e le ho phallela mooko o omeletseng na? 26Ke kang ha o mpeetse ntho tse babang, leha o nkotlela makgopo a botjha ba ka? 27Ho ya kang ha o tshwasitse maoto a ka ka difate, leha e le ho hlwela dika tsa ka kaofela le ho dikadiketsa bohato ba maoto a ka; 28athe ke pherehlana jwaloka ntho e jelweng ke diboko, jwaloka kobo e jewang ke tshwele?